Bəfilísta bə́ ngáman kóan məsú bítá mábán mə́sə Âfek. Ísraɛ̂l bɔ̂ bə́ vúl ńkān wábán á ńlō étǎm yā Ízrêl. 2Miǹkúkúmá Bəfilístǎ yā mí dzóege ǹtɛ̌d bod ai ébá bə́ dzóege akúda bod, mí wulugu ǹsámbá. Dávid vá, ai fám dzíé bə́ tɔ̄á á m̀kpámáŋ ású bítá fǔfulu ai Akish. 3Miǹkúkúmá Bəfilísta bɔ́ ai Akish nâ: “Hébrēa bá bâyi dzé?” Akish nyé ai miǹkúkúmá Bəfilísta nâ: “Yə myǎyə́gan Dávid yǎ ā ḿbə́ étúgā Sául ǹkúkúmá Ísraɛ̂l yǎ á ńtɔa yǎ ai ma abuí mə́lú ngə́ mim̀bú ma bə́ kig sɔ̌m mān dzam yǎ á nə́ ábē ábə̄ nyé a tíege ámōs á ngásuan vá a zaa kwí ámōs dí. 4Miǹkúkúmá Bəfilísta mí liŋán fɔ́ɔ́ ai nyé bɔ́ ai nyé nâ: “Soégē é mod nyɔ́, á dúgán é vóm ó ngátoe nyé tə a sigi ai bíā á bītá, a zǎ kə́ vəŋan ńzīzíŋ éyɔŋ byǎyi tádī mə̄lúman. Éyə a nə́ dzǎm kə́ lad ai ǹtí wōé yá, sə və́ ai miǹló myáán a ? 5Yə sə é Dávid bə́ ḿbə́ yiaga á bisila mə́bóg nyɔ́ nâ: “Sául a wé bod miǹtɛd miǹtɛd. Dávid bakúda bakúda ?” 6Akish a lóe Dávid nyé ai nyé nâ: “Və anə́ Ńtondôbə a və̌, o nə fɔ́ɔ́ sósōó ai m̀bəŋ á mís máma. Matám naa ó kad kwí o dúgǎn fə ai ma á ńkān bítá. Ma ndzí kig yén m̀bə̂ dzam ábə wa a tádigi anə́ ámōs ó ngásuan vá, naa wazu ábə ma a zaa kwí ámōs nyū. Hədá miǹkúkúmá myádǐŋ kig wa. 7Asú tē dúgán, ó kə mvɔí, miǹkúkúmá Bəfilísta mí zā víní wa ńnə́m.” 8Dávid nyé ai Akish nâ: “Mə̌ bɔ̄ fɔ̄ɔ̄ dzé, dzé wāyén ábə ma anə́ mə̄ ngásɔ́ vā a zaa kwí ámōs dí wadzoge ma amú dzé naa mə bə́ kə́ lúman ai miǹzízíŋ mí ńtí wáma ǹkúkúmá ?” 9Akish nyé ai Dávid nâ: “Mayəm nâ o nə m̀bəŋ á mís máma anə́ éngəlɛs Zambá; hədá, miǹkúkúmá Bəfilísta myádzó nâ tə wakə ai bíā á bītá. 10Asú tē, tə́bə́gə̄ kíkídígi, mína bitúgā bí ńtí woě yā mī sɔ́, ábōg myāyi vəbə ai alú ásə ngə́ mī yén naa kídí é ngamúan yǎ, mǐ tíé.”